Eduardo Arroyo
Store norske leksikon,Kunst og estetikk,Bildende kunst,Kunsthistorie,Popkunst og minimalisme
Eduardo Arroyo var en spansk maler. Han flyttet i 1958 til Paris, hvor han begynte å male, før han ble bosatt i Paris og Madrid. Arroyos uttrykksform er karakteristisk for figuration narrative, som slo igjennom ved Paris-utstillingene «Hverdagens mytologi» i 1964 og «Den fortellende figurasjon i nåtidskunsten» året etter. Utgangspunktet var yngre kunstneres skepsis til abstrakt kunst. Gjennom utnyttelse av virkemidler fra popkunst og nyrealisme søkte han i stedet en engasjert figurativ uttrykksform.
Arroyo tar ofte utgangspunkt i fotografier og annen billedkunst, dessuten bilder fra reklamens og trivialsfærens områder. Han gir motivene en diskret omforming, eller elementene opptrer i uventede sammenhenger. Bildene kan for eksempel oppfattes som kommentarer til det Franco-styrte Spanias rolle som turistparadis. I portretter bruker han denne fremstillingsteknikken for å karakterisere modellenes personlighet og posisjon. Les mer i Store norske leksikon popkunst abstrakt kunst